Askov Højskole

Askov Højskole er en dansk folkehøjskole, der ligger i landsbyen Askov cirka tre kilometer vest for stationsbyen Vejen i det sydlige Jylland mellem Kolding og Esbjerg. Den blev grundlagt i 1865 som en videreførelse af Danmarks første folkehøjskole, oprettet 1844 i Rødding på initiativ af Christian Flor. Første forstander på Askov Højskole var Ludvig Schrøder.

Lærerkredsen med Ludvig Schrøder som forstander ønskede efter 1864 arbejdet fortsat nord for grænsen. Men Askov blev anderledes. Hvad der især kom til at give Askov Højskole dens særpræg, var indførelsen af den "udvidede" højskole fra 1878. På vinterskolen kunne som noget nyt tilbyde en række udvidede fag, som primært var beregnet for elever (både mandlige og kvindelige), der tidligere havde været på andre højskoler. Det blev derfor muligt at tiltrække højt kvalificerede lærerkræfter som f.eks. fysikeren og opfinderen Poul la Cour, hvis vindmølleforsøg blev banebrydende. La Cour overførte i sin undervisning højskolens historiske synsmåde på naturvidenskaberne (via bogen Tidens Naturlære) og lagde grunden til en naturvidenskabelig tradition, som blev fortsat af blandt andre den senere forstander Jacob Appel og efterfølgeren J. Th. Arnfred.

I starten var langt de fleste elever på Askov Højskole fra bondestanden, men efterhånden kom der også elever fra andre samfundslag.

I begyndelsen af 1900-tallet dannede Askov Højskole også rammen landets første husholdningsforening, Malt Herred Husholdningsforening stiftet af Rebekka la Cour Madsen.

Med baggrund i den udvidede højskole skabtes med tiden et stort bibliotek på skolen. Ud over at være Danmarks førende bibliotek for litteratur af og om Grundtvig er biblioteket et vigtigt led i skolens arbejde, især på de lange kurser.

Askov Højskole har siden sin oprettelse været betragtet som højskolernes "flagskib" og Grundtvigs "højborg", fordi den gennem alle årene har kørt en linje, der lå tæt på Grundtvigs tanker. Skolens hovedformål er nu som før livsoplysning – om tilværelsens grundvilkår – og folkelig oplysning om tidens og samfundets vigtigste spørgsmål. Som en naturlig konsekvens af dette hovedformål har skolen – i lighed med andre grundtvigianske højskoler – haft stor betydning for mange elevers personlige udvikling og selvforståelse, herunder en dybere forståelse af demokratiet og dets væsen.

Askov højskole undgik ikke at blive påvirket af ungdomsoprøret i slutningen af 1960'erne. I 1972 forlod en gruppe lærere (deriblandt Ebbe Kløvedal Reich) højskolen, fordi de var utilfredse med dens linje og ønskede fornyelse i undervisningen. Som et resultat heraf stiftedes Kolding Højskole, hvis målsætning byggede på et marxistisk grundlag. Kolding Højskole måtte lukke i midten af 1990'erne på grund af dårlig økonomi.

Ved siden af de lange kurser arrangeres på Askov en række kortere kurser, særligt i sommermånederne. Ud over at fungere som højskole har Askov gennem årene desuden dannet ramme for mange møder og konferencer og været samlingssted for en række væsentlige initiativer af både politisk og kulturel karakter.

Højskoleforstander Schrøder opfordrede i midten af 1880'erne den unge Søren Larsen Meldgaard til at grundlægge Askov Sløjdlærerskole, der i mange år lå ved siden af højskolen. De gamle bygninger anvendes nu som amatørteater, Sløjdscenen. Sløjdskolen drev i en årrække også en efterskole.

I 2001 blev Askov Efterskole oprettet og er i dag en del af den samlede institution Askov Højskole og Efterskole. Askov Efterskole er en boglig efterskole med 120 elever i 9. og 10. klasse og har linjefag i musik, teater, musical, game design, animation, kunst og design samt en forfatterlinje.

Højskoleforstandere på Askov 

 1865 – 1906 Ludvig Schrøder
 1906 – 1928 Jacob Appel
 1928 – 1953 J. Th. Arnfred
 1953 – 1968 Knud Hansen
 1968 – 1970 Harald Engberg-Pedersen
 1970 – 1971 Knud Hansen
 1971 – 1980 Helge Skov
 1980 – 1993 Hans Henningsen
 1993 – 1998 Morten Kvist
 1998 – 2006 Henning Dochweiler
 2006 – 2007 Hans Rosenquist
 2007 – 2008 Bjarne Bundsgaard Nielsen (konstitueret)
 2008 – 2013 Ole Kobbelgaard
 2013 Bjarne Bundsgaard Nielsen (konstitueret)
 2013 - 2016 Jørgen Kløve
 2016 Bjarne Bundsgaard Nielsen (konstitueret)
2017-2018 Klaus Majgaard
2018- Rikke Holm

Kilder 
 Gyldendals Encyclopædi
 Arnfred, J. Th: Askov Højskole i mands minde. Gyldendal, 1965
 Pontoppidan, Erik: Askov Højskole – en oplevelse for livet (www.ponty.dk/askov.htm)

Eksterne henvisninger 

 Askov Højskole
 Askov Efterskole
 Askov Højskole – en oplevelse for livet.

Referencer 

Folkehøjskoler i Danmark
Vejen
Etableret i 1865